BIZ คว้างานใหม่ 499 ลบ. ดันแบ็กล็อกแตะ 1.1 พันลบ. หนุนปีนี้กำไร “นิวไฮ”
BIZ ส่งท้ายปี 64 คว้าโครงการสัญญาซื้อขายครุภัณฑ์ทางการแพทย์ กับโรงพยาบาลรัฐ 2 แห่ง มูลค่า 499 ลบ. ดันแบ็กล็อกแตะ 1.1 พันลบ. มั่นใจหนุนผลงานปีนี้ “นิวไฮ” ส่งซิก ปี 65 เดินหน้าประมูลงานใหม่ทั้งโครงการภาครัฐและเอกชน
20 ธ.ค. 2564

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า เมื่อวันที่ 20 ธันวาคม 2564 บริษัทฯ ได้ลงนามในสัญญาซื้อขายครุภัณฑ์ทางการแพทย์ กับโรงพยาบาลภาครัฐ 2 แห่ง มีมูลค่าสัญญารวม 499 ล้านบาท ( รวมภาษีมูลค่าเพิ่มและภาษีอาการอื่นแล้ว) โดยมีระยะเวลาสัญญา  รวม 360 วัน
“การได้รับงานในครั้งนี้ทำให้บริษัทฯ จะมีงานในมือรอรับรู้รายได้ (Backlog) เพิ่มแตะระดับกว่า 1,100 ล้านบาท และในช่วงโค้งสุดท้ายของปีนี้มีสัญญาณที่ดีต่อเนื่อง โดยสามารถส่งมอบงานได้ตามกำหนด ทำให้มั่นใจว่าภาพรวมผลงานในปี 2564 จะสามารถทำสถิติสูงสุดเป็นประวัติการณ์ได้ตามที่คาดการณ์ไว้ ” นายสมพงษ์ กล่าว
สำหรับแผนการดำเนินธุรกิจในปี 2565 บริษัทฯ ยังคงเดินหน้าประมูลงานใหม่ๆ อย่างต่อเนื่อง ทั้งจากภาครัฐบาลและภาคเอกชน ซึ่งบริษัทฯ มีโอกาสที่จะได้รับงานค่อนข้างมากด้วยศักยภาพ และมีความเชี่ยวชาญเฉพาะด้านทำให้มีคู่แข่งไม่มาก ซึ่งจะสนับสนุนให้บริษัทฯมีปริมาณงานในมือเพิ่มขึ้นรองรับรายได้ในระยะยาว
นอกจากนี้ในส่วนของธุรกิจโรงพยาบาลเฉพาะทางมะเร็ง แคนเซอร์อลิอันซ์ ศรีราชา จังหวัดชลบุรี ซึ่งบริษัทฯ ถือหุ้นในสัดส่วน 65% ยังมีการพัฒนาอย่างต่อเนื่อง จากการที่มีแผนก “กัญชาทางการแพทย์” เพื่อต้องการจะใช้ต่อยอดรักษาผู้ป่วยโรคมะเร็งจากวิธีการฉายรังสี และเคมีบำบัด ควบคู่กับการรักษามาตรฐาน และจะเร่งผลักดันให้เป็นศูนย์กลาง เพื่อพัฒนาด้านการรักษาผู้ป่วย และมีการเติบโตของรายได้และกำไรได้อย่างต่อเนื่อง รวมทั้งสามารถสร้างผลตอบแทนที่ดีให้กับผู้ถือหุ้นได้อย่างสม่ำเสมอ